Bordtenniskameratene

***Bordtenniskameratene*** er en TV-serie på VGTV med Morten Ramm, Erik Solbakken, Ole Soo og Jørgen Høst. Serien hadde premiere på VGTV i 2020 og følger deres reise fra de begynner med organisert bordtennis i B-72 og veien oppover i seriesystemet. Det er publisert fem sesonger. Serien er filmet av Jonas Thorstensen og regissert av Kim Midtlie.

## Handling

### Første sesong

I første sesong tar Morten Ramm med seg Erik Solbakken, Ole Soo og Jørgen Høst og melder på laget i 5. divisjon i bordtennis, Norges laveste divisjon. I første seriehelg oppstår det så mye krangling at de må ha gruppeterapi med psykolog Kim Karlsen. For å bli bedre mentalt får de besøk av John Arne Riise, og før siste seriehelgen møter de «Iskrigerne» i Vålerenga Hockey til treningskamp. Bordenniskameratene ender til slutt på 2. plass i sin avdeling.

### Andre sesong

I andre sesong finner Morten Ramm ut at de kan melde seg på i 4. divisjon selv om de ikke vant sin avdeling i 5. divisjon året før. Det feires med opprykksfest med resten av laget. Som oppkjøring besøker de gården til Olaf Tufte for å heve det fysiske nivået i laget. Etter en skuffende start på bordtennissesongen reiser de på treningsleir til London. Her trener de med en av de beste bordtennisspillerne i England og møter Martin Ødegaard og Sander Berge. På tross av treningsleiren havner de på sisteplass i sin avdeling i 4. divisjon.

### Tredje sesong

I tredje sesong blir lagkaptein Morten Ramm kalt inn på teppet etter at laget har fått en klage på sin oppførsel under kampene i seriespillet. På grunn av sin dårlige plassering i høstsesongen skal Bordtenniskameratene denne sesongen spille i den dårligste avdelingen i 4. divisjon. Etter en trå start bestemmer Ramm at de må reise på treningsleir til Marbella. Heller ikke denne gangen gir treningsleiren noen effekt og Bordtenniskameratene havner nest sist i sin avdeling.

### Fjerde sesong

I fjerde sesong blir Erik Solbakken rørt til tårer over sin innsats i Norgesmesterskap for veteraner og gruppa fortsetter sin reise mot verdenstoppen i bordtennis og melder seg på en turnering i USA. I Minnesota besøker de Mats Zuccarello og får spilt bordtennis mot ishockeyproffen.

### Femte sesong
I femte sesong besøker de Frankrike-proff Martine Toftaker.

## Andre opptredener

På Idrettsgallaen på NRK i 2022 delte Bordtenniskameratene ut prisen til «Årets lag». Bordtenniskameratene har også hatt TV-opptreden på TV-aksjonen på NRK i 2022, der spilte de bordtennis mot hverandre. Soo, Ramm, Høst og Solbakken ble også auksjonert bort på sendingen, der man kunne betale for å få en kveld med Bordtenniskameratene. Vinnerbudet ble  kroner.

## Mottakelse

TV-serien ble nominert til «Årets karakterdrevne reality» på Se og Hørs Reality Awards 2022. Se og Hør kalte Bordtenniskameratene for «en seerfavoritt, der mange av karakterene byr på artige kommentarer og fabelaktig timing - bortsett fra på banen». Ole Soo ble nominert til prisen «Årets nykommer» på samme prisutdeling. Begrunnelsen for nominasjonen var «en fremragende innsats i Morten Ramms "Bordtenniskameratene"».

Under Humorprisen 2023 ble serien kåret til morsomste underholdningsprogram. Jonas Thorstensen ble nominert i klassen beste foto enkamera – underholdning foran både Gullruten 2023 og Gullruten 2024, mens serien ble nominert til publikumsprisen i 2023. 

## Medvirkende
* Morten Ramm
* Erik Solbakken 
* Jørgen Høst
* Ole Soo 
* Kim Karlsen - psykolog 
* Olaf Tufte 
* Casper Ruud
* John Arne Riise
* Sander Berge
* Martin Ødegaard
* Mats Zuccarello
* Kirill Kaprizov

## Referanser


## Eksterne lenker
* Serien på VGTV
* Flere intervjuer med Bordtenniskameratene i norske medier: Mitt Lørenskog, TV 2, Innherred, p4, Telen, Rakkestad avis